岳珂
李西台启诗帖赞
予于是帖，有感者四。
馆职在外，于学士不系细衔，
于带职者皆曰同院，意亲情洽，
所以见前辈之笃风谊也。内赐金鱼，
盖出新宠，带职者乃从学士转致，
又杂以他寄焉，所以见上恩交情俱无内外也。
谢学士以启，而用楷法，
寄同院同年以诗，而用行书，
又以见待人处己，虽小节皆有体也。
承平幕府，得一佳帖，
相聚以观，又以见时清事得，
虽边圉亦得惟从容于文艺也。於虖，
诗文之传，几人于兹，
独于此书，有感有思。
流风之存，妙墨之遗。
什袭是宜，维以诗之。